ESTÓRIAS DI NHA ILHA
Sábado, 17 de Setembro de 2011
NOTA DO AUTOR
GLOSARIO
O LIVRONA DE PALHA-SANTO
Quinta-feira, 20 de Março de 2008
PEIXE CAVALO
Antigamente, tudo lua cheia, meia noiti em pino Peixe Cavalo ta saíba na rol di mar di um cabo qui tinha só areia préta pa el bá pentiaba se cabelo y limpaba limo na costa. Ta flado ma quenha qui atchaba ô traba el se cabelo ta biraba rico pamó el ta biraba ôro.
Tudo alguém sabeba d’es novidade, má como caminho era na um rotcha runho es tinha medo di bai la. Ta contado ma tudo quenha qui bába pa la nunca ta volta.
Um mãe co um pai tinha sais fidjo y na quel di seti bem nace um dento di ceron. Tudo alguem ta flaba ma fidjo di seti era, ô dôdo, ô sabido di más. Má queli era rei de sabido. El ta buscaba divinha tudo cusa. El tinha um tinta de Nhor Dés baxo di cótchi-cótchi. Se mãe ta contaba ma minino tchora-l canto bes na barriga. Minino tchomaba Minguinho.
Canto Minguinho faze cinco ano dja el sabia monti cusa y el prende lé y screve el só. Um dia el bá ta passa num lugar el ovi guentis grandi ta conta cusas de Peixe Cavalo. Canto el tchiga na casa el pergunta se mãe cusé qui era Peixe Cavalo. Se mãe nega conta-l. El manda-l ribeira bá busca água. El bem y canto se pai tchiga el pergunta-l mesmo cusa. Si pai da di li, da di la el ta disculpa-l, má el caba pa contal tudo cusa.
Nton Minguinho fla-l ma el qui sta ta bá buscaba fio di quel cabelo pa el binha cababa co fomi y co pobreza na guentis. Se pai, se mãe tudo alguem tadja-l, má el é insiste um vez na na bai, qui so bába era ramedi. El volta el fla tudo guentis ma era el é qui tinha qui bá pegaba Peixe Cavalo.
Minguinho toma benson na ses família tudo. Sê padrinho pega um ceron bonito di pele di carneiro, el poi um garrafa d’água, um padas de cuscuz y um caxa di fóss el da-l. Minguinho prinda na ombro. Canto el ta dispidi, guentis bira ta tchora el vira el flas: não ca nhos tchora. N sta ta bai y N ta torna bem. Na meio di tudo alguem sai um mudjer grandi longa-l um pedrinha branco y el fla-l, se bo fronta na sucuro frega-l na parede bo ta odja caminho. Galinha branca bá bo dianti. El sai el bai co se ceron passado na ombro.
El anda dôs dia, co dôs noiti y el contra co um oto velha el toma-l benson, velha da-l um grão di malagueta y el fa-l ora qui bo atcha um pé di árvore na um ribeira po-l séti pingo d’água na se pé. Canto el contra co quel árvore el faze sima el flado, ramo baxa y obi um voz fla-l tra um fidjo maduro bo leba. El contínua caminho. El anda, anda más quato dia, quato noiti el contra co um planta detado sim di morre di sede el pol água na se pé, planta labanta, el obi oto voz fla-l tra um flor bo leba, el poi dento di se ceron. El anda té qui caminho caba. Nton el começa ta tra pedra co spinho pa faze cabo de passa el obi um voz fla-l, faltabo um noti co um dia pa bo tchiga.
Canto manxe el da co quel uma ponta di rotcha si dianti el odja la di baxo quel uma rol di mar di areiona préta, préta estendedo. El começa ta djobe caminho na rotcha pa el dixe. El dixe, dixe, ba ta dixe, sucuro fitcha co el na um lugar prigo, nton lembra-l el tra quel pedrinha branco el frega-l na pedra luz ba ta limial caminho té qui el discubri um lapa. El descansa la.
Quel oto dia era quel noite de lua cheia. El pensa, el pensa té qui el discubri modi qui el ta fazeba. El spera sol camba pa areia fria el djobe um cabo qui tinha uns pedrona na se bera el faze um cova na areia el entra la dento el tapa y el dexa um cabo só conta de quêbe boca de um garrafa.
Meia noti da, lua cheia sai ta límia na linha di mar, bira asi el senti um voz ta bem ta canta y água ta da chuá-chuá-chuá, el spreta na boca de garrafa el odja quel uma cusa ta bem, metade cavalo y metade peixe, co cabelo brilhanti, ta bem, ta sai di mar té qui fica la ques pedrona. El começa ta distrança se cabelo té qui cubri-l si rosto. Minguinho fadiga. Nton el mete mon na ceron el bem co quel grão di malagueta. El meti mon otra vez el pega quel flor el comé el bira azul cor di flor. Nton el fla biram cor di areia, el bira cor di quel areia. Minguinho sai divagarinho el ba ta rola, ta rola queto té tchiga perto di Peixe Cavalo el da-l co quel malagueta. Malagueta panha-l na odjo, Peixe Cavalo em vez de bá pa mar el bem rosto pa terra, el da na rotcha el fica furioso ta da côche. Minguinho tra fidjo di quel árvore el bota-l el dento se boca, Peixe Cavalo envenena y morre. Minguinho tra se faca corta-l tudo cabelo poi na ceron, dipos el corta-l padás- padás el rasta-l el enterra-l na areia y el bem se caminho.
Aquel dia cedo canto el sai la ta bem, se mãe, se pai co tudo alguem bá contra co el, co batuco, co festa, co foguete, el conta-s tudo módi que contice. Na ta panha se ceron pa el mostra guentis fio de cabelo, el senti ceron pesado el tchoma si pai pa panha, ceron staba cheio di ôro qui um homi ca podeba co el.
Minguinho di la el manda faze quel uma cidade co casa só bonito, co scola, co ospital, co tudo cusa dreto, el da guentis pa mora. E el caba co fomi y co pobreza. Quel rol di mar bira di areia branca y cheio de tudo pexi, quel rotcha bira mina de monti cusa y quel cabo bira ta tchomado Ribeira Prata.
Minguinho bem casa co um princesa es djunta riqueza el manda ti fim di mundo.
Candierinho, candierona, ta cende ta paga na vento. Quenha qui tchiga primeiro ta cai na ragás di se mãe, quenha qui tchiga di trás ta cai na cova di lacrau palmanhã cedo el ta atchado só osso. Fim.
CAVALO FITICERA
Tinha um Rei qui era muto rico, má el tinha um fidjo fémia qui ta viveba rei de triste na palácio. Tudo dia el ta saíba pa ba sintaba na jardim baxo di um pé di amendoa ta tchora. El ta tchoraba, tchoraba té qui odjo ta intchaba. Anton, um dia parce-l se diante um rapazinho na se cavalo branco. El diche el pergunta-l: Princesinha linda cusé que bo tem que bo sta ta tchora tanto asi. Princesinha labanta si rosto el fla-l: ami N tem tudo cusa qui mi N crê, menos alguém pa brinca co mi, pa no papia y pa no ser amigo. Nha vida é muto triste. Rapazinho responde-l, anton N ta fica ta bem brinca co bo tudo dia só pa bo ca fica triste.
Es dos es bira tcheu, tcheu amigo y es bem gosta de cumpanhero. Sempre es ta encontraba na mesmo lugar té qui um dia Nho Rei discunfia el manda ses criado pa sigui princesinha pa es discubri undi qui el ta baba tudo cedo.
Es dexa princesinha bai, bai, bai té qui el contra co rapazinho. Es corre es ba fla Nho Rei. Nho Rei sai rodiado de ses soldado el bá atcha-s. Canto es tchiga, soldado bá pega rapazinho, princesinha grita, grita, manda-s pára. Nton Nho Rei caba pa ntende pamodi que se fidjo fémia biraba mas bonita e más contente. De la es lebado tudo pa palácio, rapazinho papiado co el, Nho Rei da órdi ma el pode bába tudo dia binca co princesinha na palácio.
Passado tcheu tempo, Nho Rei odja ses amizade, el manda das casamento. Di la bem nasce um fidjo matcho. Princesinha tchomaba Maria Branca y príncipe Eduardinho. Nton princesinha crê ranjaba uma ama pa tomaba el conta di minino nobo e el obiba noba di um mudjer qui era cantadera, anton el manda tchoma-l pa palácio.
Quel mudjer se nome era Maria Preta. Canto el ta sai de sê morada el sinta na boca di se fonte el bira ta canta, ta canta el fla:
Ami dja N bai, dja N bai
Dja N bai undi Maria Branca
Toma conta se minino nobo
Si N bai qui N ca bem más
Nhos toma conta boca nha fonte
Canto guentis obi-l ta canta es bai pa undi el. Na ses meio tinha um mudjer bedja-bedja qui era sábia. Vira si el sai co cantiga el responde-l:
Maria Preta, Maria Preta
Bai bo bá cudi Nho Rei
Bai pa undi Maria Branca
El qui tchomabo el qui mestebo
Nos no ta fica li ta sperabo
Maria Preta obi tudo el dispidi dês el toma caminho di palácio. Di três dia y três noti el tchiga. Tchiga qui el tchiga el atcha tchoro. Nho Rei, Nha Rainha, Príncipe, Princesa tudo ta tchora. El bai na Maria Branca el limpal se lágrimas tudo, el consola-l el ba po-l deta. Maria Branca conta-l tudo modi qui contice. Dipos es bá deta.
Aqueloto dia cedo príncipe Eduardinho manda avisa tudo alguém ma el ta daba metadi di se riqueza pa quenha qui descobriba se minino nobo qui cusa runho panhaba. Cavalo Fiticera ta saíba tudo sexta-fera di noti pa el panhaba minino nobo pa el comeba. Nton tudo guentis sai ta djobe minino. Es djobe má nada es ca atcha.
Nton Maria Preta odja quel cusa el pidi príncipe Eduardinho pa decha-l bá djobe se fidjo. Princepe fla-l, ma se temba coragi pa el bai. Maria Preta sai el bai. El bai, el bai, el bai té qui el tchiga na um ribeira el atcha um boca fonte el sinta riba de um pedrona se bera el poi ta canta.
Boca, boca, boca di nha fonte
Da N conta, da N conta minino nobo
Flam na undi qui N ta atchal
Pa N leba se mãe Maria Branca
Si bo djuda N qui N atcha-l
N ta dábo sombra banana tunga
E si qui el canta três bes,
Boca di fonte responde-l:
N ta dábo conta di minino nobo
El sta na lapa di rotcha grandi
Baxo pé di mamulano.
Maria Preta labanta el bai, el bai té qui el tchiga na pé di quel rotcha el marca lugar tudo, el volta pa palácio, el pidi príncipe pa da-l tudo cusa que el mesteba: um bocado di pano, gudja co linha, um ceron di pólvora y um corda cumpridona qui ca ta rabentaba.
El toma tudo cusa el ba quel cabo otra vez. El coze três boneca di pano el intchi-l di pólvora el subi na corda el fica sucundido num oto braco. El sinta el spera té qui Cavalo Fiticera sai naquel sexta-fera di noti.
Maria Preta bota corda el marinha, el marinha té qui el tchiga na lapa. El atcha três minino la. El panha-s fáxi-fáxi, el dexa ques boneca na ques mesmo lugar. Canto Cavalo Fiticera tchiga notona co fomi é panha um el comê, el panha queloto el poi na boca é asi qui cusa rabenta dento de-l. Maria Preta dja staba longi ta bai co ques minino.
Canto el tchiga na porta di palácio era tamboro, corneta, fogueti, festa qui ca ta cababa nunca más. Guentis tudo fica contenti. Maria Branca braça Maria Preta ta tchora. Príncipe Eduardinho manda busca tudo se família y guentis di se morada pa festa y cada um dado ses padas di terra pa es fica co el y bá trabadja.
Maria Preta pidi Nho Rei pa manda poba na tudo boca fonte um pé di banana tunga. Por isso é qui na tudo fonti té hoji tem monti pé di banana. Contentesa toma conta di tudo alguém y Maria Preta fica co fama ti fim di mundo.
Verdade pa mi, mentira pa bo. Quenha qui é verdadero ta tchiga casa ca ta sotado. Quenha qui é mentiroso ta atcha si mãe trás di porta co vara marmolero ta speral. Aquel qui é más piquinoti corre fáxi pa casa pa el ca sotado. Fim.
SOMARINO
Sima ta contado, Somarino era um bitcho runho que ta viveba na fundo di mar. El era tanto grandi qui el ta ngoliba um terra intero, co tudo cusa qui tinha n’el. Ora qui el ta daba quel uma comedura, el ta cambaba na mar, el ta duraba um ano té qui el sentiba fome pa el torna binha.
Nton, tinha um terra qui se Rei ta mandaba dreto pamó tinha justiça y tudo alguém ta respeitaba companhero. Tinha tcheu árvore, plantas, passo, pardal y otus animal na se floresta. Se guentis era só trabadjador por isso terra era rico y ninguém ca ta saíba di la pa bába nenhum oto lugar. Barco tcheu ta tomaba pele, madeira, gado y ôtos cusas pa lebaba ôtos terra. Sê rei tchomaba Mulongo.
Na ôtu banda di mundo tinha um ôto terra rico també, má co guentis ta passaba muto mal pamódi tudo di midjor era pa Nho Rei, pa si família e sês soldado. Rei ca ta mandaba dreto guentis ca ta ligaba el pamodi el é ta staba só na festa co sês convidado. Piratas di alto mar ta furtaba la pa levaba sês Rei. Nton tchêu guentis ta saíba pa ôtos cabo pa es ba trabadjaba y vive la.
Um belo dia, num boca di tarde, canto lavanta quel uma onda di mar ta invadi terra, logo, Somarino, parce y odjadu só sê boca aberto. El da uma ngulidura tudo cusa desaparce. Cabo bira só mar. Nton, notícia anda tudo mundo té que tchiga na ovido di Rei Mulongo. Des di quel dia Nho Rei ca pára. El da ordi pa preparado tudo cusa pa enfrentaba Somarino si por acaso el binha parceba la.
Rei Mulongo era um rei qui ta concheba se terra dreto y el ta daba conta di tudo cusa qui tinha la, planta, árvore, bitchos, tchótas, tudo el ta concheba dreto.
Um dia el manda djunta guentis co tudo se tropa el flas nhos obi um cusa, quel ordi qui N sta bem da é pa tudo alguém faze sima flado. Tudo alguém poi ta trabadja. Manda fazedo um mastro grande, mas alto qui palácio fincado na meio di cidade y na el podo um sino, marrado n’el um corda cumprido té tchiga palácio. Manda djuntado tudo pele di animal pa fazedo quel uma ceron grande qui ta parceba co um terra. Manda simiado um semente qui ta dába árvore so tamanhon y qui ta dába leite sem brincadeira. Se cortado se fodja leti ta saíba sima tcheia na ribeira.
Canto tudo cusa fica pronto, um dia, Nho Rei manda intchi quel ceron di leite trado na quel árvore y guentis pa ca fica colado na companhero es pôdo barro na corpo. Es intchi ceron, es intchi ceron, dipos el cosedo tudo, el rastado y el ba fundiado na meio di mar. Pôdo sentinela ta guarda bera mar y um soldado qui ta odjaba rei di longi mandado fica na ponta di quel mastro.
Nsodado si, parce um sombra sucuro na mar. Sentinela corre ba fla Nho Rei. Rei bota binóculo el odja quel mancha na mar sima que’l staba ta binha na direcção di terra. El manda toca sino y tudo alguém prepara. É assim qui Somarino sai di mar el abri boca el inguli cusa qui staba sê dianti, el morgudja pa fundo di mar. Passado três mês y sete dia, odjado quel uma sombra na mar outra vez. Guentis fica tudo co medo ta pensa ma Somarino qui binha pa ataca-s, la gó, era se sangue. Se barriga ficaba colado. Somarino morre y el caba pa bira rotcha na fundo di mar.
Desdi quel altura tudo terra di mundo co ses guentis bira ta vive na sossego, livre di bitcho runho y nunca más papiado na Somarino. Nho Rei carragado na ombro, andado co el pa tudo cidade, fazedo quel uma festona obido na tudo canto di mundo que té inda tem sê nobidade dento di pilorinho.
Sapatinha, ribeira riba, sapatinha ribeira baxo, quel que sabe midjor conta di sê-l y quenha qui é más piquinoti bá panha um sacutelo di dinhero na ponta di Maria Simoa antes di bá rotxha baxo. Fim.
SOLUNGUINHO
Um vez tinha um lugar y tudo alguém di la ta estaba co medo. Dipos di oito hora di noti tudo alguem ta entraba dento di sê casa, ta trancaba sê porta y el ta dexaba um cruz di madera na frenti.
Solunguinho era um cusa runho qui tudo fim di mês ta binha pa quel lugar panhaba alma pa el levaba sê morada como comida. É assim, que um dia guentis co quel medo, es pidi Nho Padre pa dexa-s durmi dento di casa paroquial pa ês livraba di Solunguinho.
Di quato dia, quel cusa runho bem busca alma. El passa na tudo casa sima um vento ta busca tchero di alma, má el c’atcha nada di nada. El faze ronda, el faze ronda, el passa na porta di casa paroquial el senti só tchero. Na bai, qui el ta bai, sê vento poi sino di igreja ta toca, bam-dam-blam dam-bam y guentis corda co medo má nada ca contice-s. Quel ôto dia tudo es sai y cada um bai sê casa, otos bai pa sês trabadjo sima di costumo.
Tinha um homi morado el só na um casa riba di um cutelo. El era dono di monti livros antigo. El ta léba tchêu. El tinha um livrinho di capa preto qui ta staba guardado dento di um ceron di pele di cabra preto ngatchado baxo di um pedra laja grandi co um moringo di água riba d’el. El só qui sabia des segredo.
El é tchomaba Dongo. Solunguinho ca ta bába bera de sê casa. Má canto el bem morre sê casa fica la co tudo cusa dento d’el ti qui um dia guentis bem ruma tudo ses livro na um caxoti que bá fica guardado na armazém di paróquia.
Um certo dia guentis odja um rapazinho ta bem montado na sê burro y canto el tchiga el fla tudo alguém mantenha sabi. Di la el bai ter di Nho Padre pa fla-l mantenha y també pa el pidi-l um lugar di trabadjo. El cába pa fica ta djuda na igreja y ta trabadja na armazém como guarda. Si nomi era Djon Sem Medo.
Na limpa y ruma armazém el da co quel caxote, y el dura ta djobel, dipos el resolve abri-l el da co monti livro di dento. Nton tudo noti el ta leba um. Um dia di noti padre bai djobe-l el, atcha-l só ta lé livro. Má como el tinha sentido sperto el caba pa lavanta y el da co Nho Padre. La, el pidi-l ma el crê bai ficaba na casa di quel velho. Padre fla-l ma não. Ma la era muto prigoso. Guentis tudo fla-l també ma não. Es tudo pidi-l, má el bai simé. El leva quel caxoti di livro djunto co ses cusas y el bá mora na quel casa el só.
Um dia el staba ta limpaba, ta ruma cusas dentu casa, el da na moringo, cai quebra. El poi tudo quês bocado na rua. Dipos el bira na quel pedrona el rasta-l pa poi na otu lugar. É assim que el odja uns pontinha di cabelo ta parce baxo di pedra, el puxa, el puxa bem um ceron que tinha um livro di capa preto dento d’el. El desmarra-l el tra quel livrinho el começa ta lé. Quel noti el ca durmi. El lé té qui manche limpo.
Staba ta faltaba um semana pa Solunguinho binha na se ronda. Dia tchiga guentis ba durmi na quel mesmo lugar. Djon Sem Medo fica na sê casa. Notona, Solunguinho bem ta bua, ta bua cheio di fomi, co sê rabo ta rasta na tchon. El senti tchero di alma el bai réto di um lugar el baxa el panha el leba. Solunguinho tchiga se morada, el poi se comida na pratelera, el pega lumi el poi quel uma calderon di riba co metade d’água ta ferve.
Enquanto el staba ta prepara lumi, ta badja si badjo, ta canta se cantiga, ta bua pa riba, Djon Sem Medo sai di spantadjo el tra di se ceron um vidrinho di água razado, el bai ngatchado, el da Solunguinho co el na costa quema-l y assim qui el vira, el da-l co el na rosto també. Solunguinho bira ta rodia, ta rodia, cima um pião. Djon Sem Medo da-l co incenso naquel lumi el corre, corre, corre el salta pa um braco el rola té fundo di um ribeira. É assim que morada di Solunguinho toca lume té qui spludi. Cabo bira limpo cima qui nunca tinha nada la.
Djon Sem Medo, canto el volta el recebedo co foguete, co música, guentis faze-l quel uma festona y es fica tudo sabi. Di la Djon Sem Medo bai djuda guentis di otu lugar que estába ta ser frontado pa otos cusa runho.
Um, dôs, três, quato, cinco, seis, sete. Sete cabeça, catorze odjo, catorze ordja, catorze braço, catorze pé. Dôs pé, más piquinoti, más ligero, corre fáxi ba panha um ceron di oro la porta di cemitério.
Fim.
kea_Latn glg_Latn por_Latn vec_Latn por_Latn por_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn vec_Latn kea_Latn vec_Latn vec_Latn por_Latn kea_Latn swe_Latn kea_Latn kea_Latn kea_Latn kea_Latn vec_Latn kea_Latn kea_Latn kea_Latn scn_Latn kea_Latn kea_Latn epo_Latn kea_Latn kea_Latn cat_Latn kea_Latn kea_Latn kea_Latn kea_Latn lij_Latn por_Latn kea_Latn kea_Latn kea_Latn dyu_Latn pap_Latn lij_Latn pap_Latn kea_Latn yor_Latn kea_Latn kea_Latn kea_Latn vec_Latn por_Latn kea_Latn vec_Latn kea_Latn por_Latn kea_Latn por_Latn kea_Latn kea_Latn kea_Latn kea_Latn por_Latn kea_Latn ace_Latn por_Latn kea_Latn kea_Latn kea_Latn por_Latn kea_Latn kea_Latn kea_Latn kea_Latn kea_Latn kea_Latn por_Latn knc_Latn